Yáángɛɛn' to' *Paki liélé saado, le Yesu' nu ke wo' Betani le.
Sée é Lazaa' go' gɔɔ̀le ke è à zana láà, é nùù péng bhi' wo le.
Yesu' waa' bhi, le wó à lɔ̀ɔ̀kɛɛ' le.
Maati' nuu àng légièwoà, le mɛ̂ɛ' wó nuu Yesu pé pɔɔ̀ɔ̀nlé láà, Lazaa leng' zí nuu àng bhɛɛ gi le.
Kɛ́ làsikɔlɔ yɔ́ɔ́n' wò à lee Nali, ke àa tó kaanyèa kià nà à suu bhɛ́i keá, ke à sɔ̀ɔ́n- to kpókpóá láà, *Mali-le' àle búteli yààn do si', le é à wɛin' Yesu gɛɛn tà, le é naana', le é e lekini wunkwɛ́ gie' à bhà, le làsikɔlɔ láà à fii' kwíi pa' le.
Kɛ́ le *Zuda Isikalio-mii' é nuu Yesu-à *kàleng doá, ke é zí to' à lénù pɔɔn nɛ̀-mɛ̀ɛ̀a dɔ̀ya láà, é wɩɩ' ye:
Mɛɛ kɛɛ le wòo làsikɔlɔ láà à lóódɔ *Denie kàin yakaá, ke wò à sɔ̀ɔ́n nu wɛ̀i-mɛ̀ɛ̀bò nɛ̀ le?
Sée é nuu à pe' woà kwɛi láà, yàa nuu wɛ̀i-mɛ̀ɛ̀bò leng-le-zʋ̀ʋ̀gɔ̀ɔ̀n síà.
Kɔɔ waa-mɛ̀ɛ̀' nuu à gá, le é nuu à peà kwɛi e lekinià pɔ́ɔ wunlé le.
Angbhà wɛ́i dàà à gi-pɔ̀ɔ̀n' nùù àle tà, le wó nuu pɔɔn' daaà à gi, é nuu à ke síà ziàn le.
Pɔɔn- à kɛɛ ke é à pe' kwɛi, àle lɛ́ɛ.
Kɛ́ é à pe' kwɛi, le Yesu' à yoobɔ' à gɔ̀n ye:
Gó nɔ́ngnɛ́ láà à nɛ̀.
Ya n bu kpɔ́yè' tó liélé, le yéè làsikɔlɔ' wɛin n-gèè bhà láà, ya à wɛin n lekini yáányè bhà lɛ́ɛ.
Atoosiwo nle máá ka pé zé lɛ́nó bhà, kɛ́ ka ni wɛ̀i-mɛ̀ɛ̀bò-le ká kiá lúyáán tà zé lɛ́ile.
Zuifu-bò' à ma' wo:
Yesu' waa bhi, le wó nu' kpeá yèèèle le.
Sée wàa nuu nuà Yesu lengdo-le-wùn gi, kɛ́ é Lazaa' go' gɔɔ̀le ke é à zana' láà, wó nùù nuà zí yáánpà àle bhà-wùn gi le.
Ale kɛɛ le *yíkpáá-mɛ̀ɛ̀bòà wunmɛ̀ɛ̀bò wʋʋ' zí mɔɔ' Lazaa lekini zɛ-wùn gi le.
Atoosiwo *Zuifu-bò kpe tó' nùù káán-à àng bhà Lazaa zana-wùn láà àle gi, le wó nuu wɩ́ɩ́à Yesu-wùn bhà le.